Vytautas Kernagis

**Vytautas Kernagis** (1951 m. gegužės 19 d. Vilniuje – 2008 m. kovo 15 d. ten pat) – lietuvių muzikos, dainuojamosios poezijos atlikėjas ir autorius, pramoginių renginių režisierius, televizijos laidų vedėjas. Dainuojamosios poezijos pradininkas Lietuvoje.

1978 m. įrašė pirmąją Lietuvoje dainuojamosios poezijos plokštelę „Vytautas Kernagis“.

## Biografija
Menininkų Aleksandro Kernagio ir Gražinos Blynaitės-Kernagienės sūnus. Mokėsi Mikalojaus Konstantino Čiurlionio (iki 3 klasės) ir Vilniaus 23-je vidurinėse mokyklose. Studijavo aktoriaus meistriškumą Lietuvos valstybinėje konservatorijoje, kurią baigė 1973 m. Nuo 1975 m. ėmė neakivaizdžiai studijuoti estrados režisūrą Maskvos Lunačiarskio teatro meno institute, kurį baigė 1980 m.

2007 m. maestro buvo įteikta Nacionalinė kultūros ir meno premija už populiariosios kūrybos profesionalumą ir artistiškumą.

Mirė 2008 m. kovo 15 d. naktį, eidamas 57-uosius metus, po sunkios ligos – skrandžio vėžio. Liga jam buvo diagnozuota 2007 m. vasarą. Kremuotas Vytautas Kernagis palaidotas Vilniaus Antakalnio kapinėse, Menininkų kalnelyje.

Sūnus Vytautas Kernagis, duktė Eglė Kernagytė-Dambrauskė.

## Veikla

### Muzika
Sukūrė maždaug 200 dainų pagal savo, Sigito Gedos, Marcelijaus Martinaičio, Juozo Erlicko, Dalios Saukaitytės, Vinco Mykolaičio-Putino ir kt. žodžius.

Buvo šių grupių ir kolektyvų narys:
* *Aisčiai* (1966–1968 m.)
* *Rupūs miltai* (1970–1973 m.)
* *Kabaretas „Tarp girnų“* (įkūrėjas, 1979–1983 m.)
* *Dainos teatras* (įkūrėjas, 1985–1991 m.)

### Teatras, kinas, televizija
V. Kernagis vaidino filmuose:
* Kai aš mažas buvau (1968 m.)
* Maža išpažintis (1971 m., Beno vaidmuo)
* Atsiprašau (1982 m.)
* Kažkas atsitiko (1986 m.)
* Anastasija (2006 m.)

Įdainavo įvairias partijas miuzikluose, dainas filmuose:
* Kam girnos muzika (1972 m., „Gyvulėlių skraidymas“, ž. Sigito Gedos)
* Velnio nuotaka (1975 m., Girdvainio partija)
* Ugnies medžioklė su varovais (1976 m., Rolando partija)
* Dainuojantis ir šokantis mergaitės vieversėlis (1978 m., Vieversėlio partija)

Buvo žaidimo „Paskutinis šansas“ (LTV), pramoginės laidos „Muzikinis viešbutis“ (LTV) vedėjas, realybės šou „Robinzonai“ (TV3) režisierius ir vedėjas, „Džiunglės“ (TV3), žaidimo „Kas laimės milijoną?“ (TV3), muzikinės laidos „Žvaigždžių duetai“ (LNK) vedėjas.

## Diskografija

* *Akustinis* (1978 m. LP, 1994 m. CD ir MC, 2006 m., Vilniaus plokštelių studija)
* *Baltojo nieko dainelės* (1979 m., Vilniaus plokštelių studija; 2000 m., „Čiki Piki“)
* *Kabaretas „Tarp girnų“* (1982 m. maža plokštelė, 1984 m. LP, Vilniaus plokštelių studija)
* *Vytautas Kernagis Čikagoje* (1985 m., Cassettes studija)
* Dainos teatras:
** *Žvilgsnis nuo kalno* (1986 m., Vilniaus plokštelių studija)
** *Eik savo keliu* (1987 m., Vilniaus plokštelių studija)
** *Povo link…* (1989 m., Vilniaus plokštelių studija)
** *Apie medžioklę* (1990 m., Vilniaus plokštelių studija)
* *Keistumas* (1991 m., „Lituanus“)
* *Dainos teatras – Abėcėlė* (1993 m., „Bomba“)
* *Vaikai vanagai* (1994 m., „Bomba“)
* *Kabaretas „Tarp girnų“ 1979–1994* (1994 m., „Bomba“)
* *Baltas paukštis* (1998 m., Vilniaus plokštelių studija)
* *Teisingos dainos* (2003 m., „Tigris“)
* *Dainos teatras* (2006 m.)
* *Klasika* (2007 m., 5 CD rinkinys):
** *Akustinis*
** *Baltojo nieko dainelės*
** *Dainos teatras*
** *Teisingos dainos*
* *Neatrastas* (2009 m., Vytauto Kernagio fondas)
* *Pirmieji* (2010 m., Vytauto Kernagio fondas)

## Pripažinimas
* 1995 m. – Muzikinė Antano Šabaniausko premija.
* 2000 m. – „Bravo” statulėlė.
* 2002 m. – Lietuvos didžiojo kunigaikščio Gedimino ordino Karininko kryžius.
* 2004 m. – albumas „Teisingos dainos“ tapo auksiniu.
* 2005 m. – tapo H.K. Anderseno ambasadoriumi Lietuvoje.
* 2007 m. – Lietuvos nacionalinė kultūros ir meno premija už populiariosios kūrybos profesionalumą ir artistiškumą..
* 2009 m. – atidengta skulptūra Nidoje (skulpt. Romualdas Kvintas).

## Galerija

V. Kernagio kapas.JPG|Vytauto Kernagio kapas Antakalnio kapinėse


## Šaltiniai

## Nuorodos
* Vytauto Kernagio Fondas
*